ไฟแนนซ์ทูเดย์
โดย...ใจฮิน
26 พ.ค. 2559

โดย...ใจฮิน
...สมคิด จาตุศรีพิทักษ์ รองนายกรัฐมนตรี ขอมองข้ามปัญหาการเมือง ไม่มีความเห็นการทำประชามติร่างรัฐธรรมนูญใหม่จะผ่านหรือถูกตีตก ขอทุ่มแรงทั้งหมดเดินหน้าฟื้นฟูและวางรากฐานเศรษฐกิจไทย ซึ่งตอนนี้มาตรการต่างๆ ที่ออกมาเป็นจำนวนมากในช่วง 2 ปีที่ผ่านมา กำลังออกดอกออกผล โดยเฉพาะครึ่งปีหลังจะเห็นเศรษฐกิจขยายตัวได้น้ำได้เนื้อมากกว่าครึ่งปีแรก
...หลังจาก สมคิด เดินทางมาตามงานที่กระทรวงการคลังได้สั่งให้ กุลยา ตันติเตมิท ที่ปรึกษาด้านนโยบายและยุทธศาสตร์ กระทรวงการคลัง ซึ่งเป็นข้าราชการรุ่นใหม่ฝีมือดี พยายามให้ความเห็นเศรษฐกิจให้มากกว่าที่ผ่านมา อย่าปล่อยให้คนอื่นมาให้ความเห็นผิดๆ ใส่ร้ายรัฐบาลทำให้นักลงทุนเสียความเชื่อมั่น
...ด้าน สมชาย พูลสวัสดิ์ อธิบดีกรมสรรพสามิต เตรียมพร้อมเสนอเก็บภาษีน้ำหวานให้กระทรวงการคลังพิจารณา เรื่องนี้กรมสรรพสามิตศึกษาเตรียมพร้อมเป็นรายตัวสินค้ามานานแล้ว ส่วนจะเก็บตัวไหนเท่าไหร่ขึ้นอยู่กับฝ่ายนโยบายเคาะเท่านั้น
ขณะที่ สมชัย สัจจพงษ์ ปลัดคลัง ซึ่งพยายามผลักดันการเก็บภาษีที่ดินและสิ่งปลูกสร้างมาตั้งแต่เป็นข้าราชการผู้น้อย ได้ส่งร่าง พ.ร.บ.ภาษีที่ดินและสิ่งปลูกสร้าง ฉบับปรับปรุง พร้อมกฎหมายลูกให้อภิศักดิ์ ตันติวรวงศ์ รมว.คลัง พิจารณาแล้ว ส่วนเรื่องจะเข้าคณะรัฐมนตรี (ครม.) เมื่อไร เห็นทีจะขึ้นกับฝ่ายการเมืองว่าจะกล้าลุยไฟรอบใหม่เมื่อไหร่เท่านั้น
...ต้องถือว่าเป็นงานหินสำหรับ กฤษฎา จีนะวิจารณะ ผู้อำนวยการสำนักงานเศรษฐกิจการคลัง ในฐานะประธานคณะทำงานเพื่อเสนอแนะนโยบายและมาตรการภาครัฐเพื่อส่งเสริมวิสาหกิจเริ่มต้น เพราะเป็นเรื่องดีแต่เกิดขึ้นไม่ได้ง่าย
...แม้ว่าจะอีกไม่กี่เดือนจะเกษียณ แต่ มนัส แจ่มเวหา อธิบดีกรมบัญชีกลาง ยังเดินหน้าทำงานเต็มสูบ ติดตามการเร่งเบิกจ่ายแบบไม่มีผ่อน
...พันธบัตรออมทรัพย์ 2 หมื่นล้านบาท ขายดีจน สุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) ออกมาบอกให้นักลงทุนที่ยังลังเลให้รับซื้อ เพราะช้าอาจอด ของดีๆ อย่างนี้ไม่มีอีกแล้วในงบประมาณ 2559